Атанас Далчев
Път

chitanka.info

Зимен път, ти прекосваш пустинните

и безбрежни долини от сняг.

Две дълбоки бразди — верен знак,

че по тебе кола е преминала.

В тази зима със люти виелици

кой е минал? Защо? Накъде?

Кой е сложил зловещи следи

въз снега на полетата бели?

Под безкрайните вопли на вятъра,

сред дълбока и глуха мъгла

е преминала черна кола

и са скърцали тук колелата й.

Стари, мършави кранти са влачили

пожълтял като восък мъртвец

и във кръг като черен венец

черни врани над него са грачили.

Дървеса, сякаш след погребение

вий се връщате в зимния път

и жалейните дрехи висят

по вашите клони сломени.

1925 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.